… hier gaat jy al weer, vol hoop #eboek – Andre Beukes: EU Labour Law specialist
… hier gaat jy al weer, vol hoop #eboek
Kliek op die afbeelding om die eBoek te koop.
Al wat agterbly, is grys gedagtes. Van daardies met die klomp skakerings. Van lakens gepraat, dié in die boek oor die baie skakerings van grys, en die naam van die rubriek: Gelukkig onthou ek mens slaap mos nie onder paslakens nie.
Vir my kom skryf nie maklik nie.
Ek weet hoekom ek begin skryf het, al was dit eers 20 jaar ná die wrede moorddood van ons oudste, jong dogtertjie.
En ná al die terugvoering oor 'n Hemelhoë hekkie besef ek ook dat daardie moeilike skryfproses nie vir my alleen terapeutiese waarde ingehou het nie.
Maar hoekom wil ek aanhou skryf, een wees van miljoene skrywers dwarsoor die wêreld wat hoop om aanspraak te maak op 'n kolletjie leserspubliek wat sal aanhou lees wat ek skryf?
Wat wil hulle hê en ek gee? Wil ek vermaak, inlig, geldmaak? My naam op boekwinkels se rakke en die internet vind? Verkieslik net goeie resensies kry wanneer ek waag om iets te skryf?
Deel wees van die groter, maar ook betreklik klein, poel van Suid-Afrikaanse skrywers? Of, en laat ek dit liewer fluister, dalk hoop om eendag iets te skryf wat 'n duisendste van die aantal eksemplare van E. L. ­James se grysskakeringboeke sal verkoop?